জোকোভিচ অস্ট্রেলিয়ায় থাকার অনুমতি পেলেন, তবে নাটকীয়তার অবসান হয়নি
জোকোভিচের ভিসা ফেডারেল সার্কিট আদালতের বিচারক অ্যান্থনি কেলি পুনর্বহাল করেন। গত সপ্তাহে জোকোভিচ মেলবোর্নে পৌঁছলে তার ভিসা বাতিল করা হয়।
টেনিস তারকা নোভাক জোকোভিচ অস্ট্রেলিয়ায় অবস্থানের জন্য তার আইনি লড়াইয়ে আজ সোমবার জয়লাভ করেছেন। কোভিড-১৯ এর টিকা না নেওয়া সত্ত্বেও, অস্ট্রেলিয়ান ওপেন প্রতিযোগিতায় অংশ নিতে দেশটিতে থাকার জন্য আইনি লড়াই করছিলেন তিনি। তবে, দ্বিতীয়বারের মতো তার ভিসা বাতিল করে তাকে দেশত্যাগে বাধ্য করার সরকারি হুমকিতে, ঘটনাটি ঘিরে নাটকীয়তার অবসান হতে হয়তো এখনো বাকি রয়েছে। জোকোভিচের ভিসা ফেডারেল সার্কিট আদালতের বিচারক অ্যান্থনি কেলি পুনর্বহাল করেন। গত সপ্তাহে জোকোভিচ মেলবোর্নে পৌঁছলে তার ভিসা বাতিল করা হয়। অন্য দেশের নাগরিকদের পূর্ণ ডোজ টিকা গ্রহণের বাধ্যবাধকতা থেকে জোকোভিচকে যে অব্যাহতি দেওয়া হয়েছিল, সেই অব্যাহতির শর্তগুলো তিনি পূরণ করেননি না বলে কর্মকর্তারা এই সিদ্ধান্ত দিয়েছিলেন। বিচারক রায় দেন, ওই সিদ্ধান্ত গ্রহণের আগে, বিশ্বসেরা এই খেলোয়াড়কে তার আইনজীবীদের সঙ্গে কথা বলার জন্য যথেষ্ট সময় দেওয়া হয়নি, এবং সরকারকে ৩০ মিনিটের মধ্যে জোকোভিচকে মুক্তি প্রদানের আদেশ দেওয়া হয়। জোকোভিচকে গত চার রাত ধরে মেলবোর্নের একটি কোয়ারেন্টিন হোটেলে রাখা হয়েছিল। তবে, সরকারি পক্ষের আইনজীবী ক্রিস্টোফার ট্র্যান বিচারককে জানান, অভিবাসনমন্ত্রী “ভিসা বাতিলের তার ব্যক্তিগত ক্ষমতাটি প্রয়োগ করবেন কিনা সেটি বিবেচনা করে দেখবেন”। এর অর্থ দাঁড়ায়, নয়বার অস্ট্রেলিয়ান ওপেনের শিরোপাজয়ী এই খেলোয়াড় আবারও অস্ট্রেলিয়া ত্যাগে বাধ্য হতে পারেন। তেমনটি হলে তিনি তিন বছরের জন্য অস্ট্রেলিয়ায় প্রবেশের নিষেধাজ্ঞারও সম্মুখীন হতে পারেন। আগামী ১৭ জানুয়ারি থেকে শুরু হতে যাওয়া অস্ট্রেলিয়ান ওপেনের গতবারের বিজয়ী জোকোভিচের, এই আসরে শিরোপা রক্ষার লড়াইয়ে প্রতিযোগিতা করার কথা। অস্ট্রেলিয়ান ওপেন কর্তৃপক্ষ ও ভিক্টোরিয়া রাজ্যের কর্তৃপক্ষের পক্ষ থেকে, টিকাবিষয়ক বিধিনিষেধ থেকে অব্যাহতি পাওয়ার পর, ৩৪ বছর বয়সী জোকোভিচ, গত সপ্তাহে অস্ট্রেলিয়ার উদ্দেশে একটি বিমানে যাত্রা করেন। তবে অস্ট্রেলিয়ায় পৌঁছার পর, ফেডারেল সীমান্ত কর্মকর্তারা তার অব্যাহতিটি বৈধ নয় বলে তাকে দেশটিতে প্রবেশের অনুমতি প্রত্যাখ্যান করেন।